**Συνεδρίαση της Επιτροπής για τη δημιουργία ενός υποδείγματος κώδικα δεοντολογίας**

(Towards a model code of conduct committee)

16.05.2019, Πόρτο, Πορτογαλία

**Ενημερωτικό Σημείωμα, της Αντιγόνης Αλεξανδροπούλου**

H ως άνω Επιτροπή έχει ως σκοπό τη δημιουργία ενός υποδείγματος κώδικα δεοντολογίας, ο οποίος θα μπορέσει να λειτουργήσει ως πρότυπο για τους εθνικούς δικηγορικούς συλλόγους, όταν εξετάζουν εθνικούς κανόνες δεοντολογίας.

Κατά τη συνεδρίαση της Επιτροπής, που πραγματοποιήθηκε την 16.05.2019, στο Πόρτο, συζητήθηκαν τα ακόλουθα:

1. Τέθηκε το ζήτημα, εάν στο υπόδειγμα κώδικα δεοντολογίας θα πρέπει να περιληφθεί διάταξη σύμφωνα με την οποία, οι δικηγόροι δεν θα μπορούν να περιλαμβάνουν σε σύμβαση με τον εντολέα τους ρήτρα, που να περιορίζει την ευθύνη τους έναντι αυτού μόνο σε περιπτώσεις βαριάς αμέλειας και δόλου. Κατά πλειοψηφία συμφωνήθηκε να μην περιληφθεί τέτοια διάταξη.
2. Τέθηκε το ζήτημα, εάν θα πρέπει να περιληφθεί διάταξη, η οποία θα διευκρινίζει ότι η υποχρέωση των δικηγόρων να προασπίζουν τα συμφέροντα του εντολέα τους, δεν μπορεί να εκτείνεται μέχρι του σημείου να μην υπακούν τις εντολές του, όταν κρίνουν ότι αυτές δεν είναι προς το συμφέρον του εντολέα. Αποφασίστηκε να περιληφθεί σχετική διάταξη και ανατέθηκε σε μέλος της Επιτροπής να προετοιμάσει το λεκτικό της και να φέρει προς έγκριση το σχετικό κείμενο στην επόμενη συνάντηση της Επιτροπής.
3. Σχετικά με την υποχρέωση των δικηγόρων για επικοινωνία με τους πελάτες τους, τέθηκε το ζήτημα, εάν θα πρέπει η σχετική διάταξη να λάβει τη μορφή γενικής υποχρέωσης ή αν θα πρέπει να συμπεριλαμβάνονται αναλυτικά και οι επί μέρους υποχρεώσεις που απορρέουν από τη γενική υποχρέωση. Τελικά αποφασίστηκε η σχετική διάταξη να μην περιλαμβάνει αναλυτική απαρίθμηση υποχρεώσεων, αλλά αυτές να συνάγονται από μία γενική υποχρέωση καλής επικοινωνίας με τον πελάτη, η οποία διαμορφώθηκε ως εξής: «*Οι δικηγόροι θα πρέπει να επικοινωνούν με τους πελάτες τους σε τακτική βάση και κατά τρόπο που να είναι σαφής, κατανοητός και κατάλληλος για τις ανάγκες των πελατών τους.*

*Η επικοινωνία αυτή πρέπει να περιλαμβάνει όλες τις πληροφορίες που είναι λογικά αναγκαίες για να εκτιμήσει ο πελάτης το εύρος των υπηρεσιών που θα παρέχει ο δικηγόρος και τους όρους τους καθώς και την πρόοδο που σημειώθηκε».*

1. Αποφασίστηκε η διάταξη που προβλέπει το δικαίωμα του εντολέα για ελεύθερη επιλογή δικηγόρου, να συζητηθεί στην επόμενη συνάντηση, προκειμένου να υπάρχει μεγαλύτερος αριθμός μελών κατά τη συζήτηση.